‘বাহুবলী’ ছবিটার নাম শুনলেই চোখের সামনে ভেসে হঠে এক বিশাল সাম্রাজ্য, রাজপ্রাসাদ, মহল, ঘোড়া, যুদ্ধ। বলিউডকে টেক্কা দিয়ে এই ছবি রীতিমতো মাইলস্টোন তৈরি করেছিল। তাই ‘বাহুবলী’-র আরও একটা পর্ব মুক্তি পেলে যে সেই ছবির চাহিদা থাকবে তুঙ্গে তা বলাই বাহুল্য। আর সেই চাহিদা খুব শীঘ্রই পূর্ণ হতে চলেছে। 

এই বিষয়ে অন্যান্য খবর

বাহুবলীতে কাটাপ্পার বয়স কত ছিল! জেনে নিন আসল হিসেব


এক সর্বভারতীয় সংবাদমাধ্যমের প্রতিবেদন থেকে জানা গিয়েছে, খুব তাড়াতাড়ি নেটফ্লিক্সে ‘বাহুবলী’-র তৃতীয় পর্ব দেখা যাবে। বৃহস্পতিবার নেটফ্লিক্সই জানায়, ছবির তৃতীয় পর্ব মুক্তি পাবে তাদের ডিজিটাল প্ল্যাটফর্মে। রাজমাতা শিবগামীর জীবন কেমন ছিল, তার উপর আলোকপাত করা হবে এই তৃতীয় পর্বে। ‘দ্য রাইজ অফ শিবগামী’— আনন্দ নীলকান্তের লেখা এই বই থেকে অনুপ্রাণিত হয়ে তৈরি এই ওয়েব সিরিজ। ওয়েব সিরিজে মোট ৯টি এপিসোড থাকবে। 
এই ওয়েব সিরিজে শিবগামীর উত্থান থেকে শুরু করে মাহিষ্মতীর রাজনীতি সমস্তই চোখে পড়বে। তবে ওয়েব সিরিজ বলে, ছবির ভিশ্যুয়াল এফেক্টের মানের কমতি থাকবে না। তবে এতে যে সবথেকে বেশি লাভবান হবে নেটফ্লিক্স, তা বলাই বাহুল্য।